**NOTĂ INFORMATIVĂ**

**la proiectul hotărîrii Guvernului pentru modificarea**

**anexei nr. 2 la Hotărîrea Guvernului nr.390 din 16 iunie 2015**

Proiectul hotărîrii Guvernului pentru modificarea anexei nr.2 la Hotărîrea Guvernului nr.390 din 16 iunie 2015 cu privire la planurile (comanda de stat) de pregătire a cadrelor de specialitate, pe meserii, specialităţi şi domenii generale de studii, în instituţiile de învăţământ profesional tehnic şi superior pentru anul de studii 2015-2016, este elaborat de către Departamentul Poliției de Frontieră din subordinea Ministerului Afacerilor Interne, în scopul majorării numărului cadrelor de subofițeri pentru Poliția de Frontieră la specialitatea „Securitatea Frontierei”.

În prezent, Poliția de Frontieră are deficit major față de necesarul real de personal, rezultat din complexitatea misiunilor, varietatea competențelor instituționale, precum și în comparație cu structurile similare din Uniunea Europenă.

Astfel, în conformitate cu prevederile Hotărîrii Guvernului nr.1005 din 10 decembrie 2014 „Privind aprobarea Strategiei naționale de management integrat al frontierei de stat pentru perioada 2015-2017 și a Planului de implementare a acestuia”, Poliția de Frontieră urmează să fie asigurată cu personalul necesar la frontieră, prin majorarea efectivului-limită al instituției cu 18,5% în trei etape pînă la finele anului 2017.

În acest context, proiectul presupune suplinirea a încă 25 locuri pentru specialitatea „Securitatea Frontierei” (cod 1004), calificarea – subofiţer al Poliţiei de Frontieră pentru Colegiul Naţional al Poliţiei de Frontieră. Or, în prezent planul de admitere pentru anii de studii 2015 – 2017 stabilește un număr de 75 de locuri cu finanţare din bugetul de stat, care nu corespunde necesităților reale de asigurării eficiente a securităţii frontaliere, precum și situaţiei geopolitice din regiune.

Totodată, menționăm că problema majorării efectivului-limită al Poliţiei de Frontieră şi crearea posturilor pentru acoperirea sectoarelor de frontieră cu numărul de efective necesar a fost prevăzută şi în alte documente strategice naţionale, precum Hotărârea Guvernului nr.484 din 26 iunie 2014 „Cu privire la aprobarea Planului naţional de prevenire şi combatere a traficului de fiinţe umane pentru anii 2014 – 2016” și Planul de implementare a Acordului de Asociere al Republici Moldova la Uniunea Europeană, aprobat prin Hotărârea Guvernului nr.808 din 7 octombrie 2014.

Adoptarea şi implementarea ulterioară a proiectului se va efectua din contul și în limitele mijloacelor alocate Poliției de Frontieră de la bugetul de stat.

**Ministrul afacerilor interne Oleg BALAN**